**Instant**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Decembrie ne-alintă parcă-n joacă

Cu fulgi răzleți și nopți cu lunecuș,

Cu streșini ce zâmbesc sub promoroacă

Când eu pe trupul tău devin arcuș

Și pieptăn fiecare acoladă,

Cobor ușor pe câte un versant,

Pe geam privește omul de zăpadă

Și ne topim, și el, și eu, instant.

E rece-afară, dar fierbinte-n sobă,

Nu-mi pasă nici de ger, nici de omăt,

Nici dacă lumea-ntreagă dezaprobă

Că gust din sânul tău și mă îmbăt.

- Se joacă timpul iar de-a baba oarba,

Noi stăm ascunşi sub blănuri şi zâmbim,

Zăpezile se-aştern pe unde iarba

Ne săruta picioarele... Sublim

E anotimpul alb care mă-mbie

Să stăm la gura sobei ca şi cum

Ostatici sub ninsori şi agonie

N-ar exista pe Terra niciun drum.

Aluneci calm pe pârtiile-abrupte

Şi zorii ne surprind trăind intens,

Mă depăşeşti pe linii neîntrerupte,

Ai învăţat să mergi pe contrasens?

Ioan Grigoraș Liliana Trif